Чаромха
*Сяргей Ясенін
Пераклаў з рускага Васіль Зуёнак*

Чаромха пышналістая

Духмяна расцвіла,

Галіны залацістыя,

Як пасмы, завіла.

Кругом раса мядовая

Сцякае па кары,

I зеляніна новая

Гарыць у серабры.

А побач, ля праталінкі,

Дзе ў травах карані,

Сярэбраны, рахманенькі,

Ручай бяжыць-звініць.

Чаромха лапушыстая,

Духмяная стаіць,

Лістота залацістая

На сонейку гарыць.

Ручэй гуллівай хваляю

Галінкі абдае

I пад гарой заманліва

Ёй песенькі пяе.